Dorogon vált ismert játékossá, ahol 1949-ben mutatkozott be, az akkor még Dorogi Tárna néven szerepelt NB. I-es csapatban. A dorogiakkal kétszer nyerte el a Vidék Legjobbja címet, két egymást követő évben. Hamarosan bekerült a Bányász válogatottba is, amelynek oszlopos tagja lett. 1952-ben Magyar Kupa-döntős volt. Még ugyan abban az évben leigazolta a Vasas. Pályafutása az angyalföldi klubban teljesedett ki, ott érte el legnagyobb sikereit. Előbb Magyar Kupát, majd egymást követő két évben a Közép-európai kupát nyerték. 1956-ban a Népstadionban 90 ezer néző előtt, a döntő harmadik felvonásában 9-2-re verték az SK Rapid Wien csapatát. 1957 tavaszán bajnoki címet nyertek, amely az első volt a Vasas történetében. A bajnoki címmel kivívták a BEK-szereplés jogát és meg sem álltak az elődöntőig, ahol a világhírű Real Madrid ellen játszottak. Bár a spanyol csapat jutott 4–2-es összesítéssel a döntőbe, azonban a Népstadionbeli hazai mérkőzésen legyőzték a Di Stefanoval felálló ellenfelüket.